USR o reclamă pe Maria Grapini la CNCD pentru insultarea Diasporei, după afirmația acesteia că ”fără certificat de prost nu poți participa la miting”

USR Diaspora a sesizat joi Consiliul Național pentru Combaterea Discriminării (CNCD) cu privire la mesajul distribuit pe Facebook de europarlamentarul Maria Grapini care i-a jignit pe românii din Diaspora ce participă la mitingul din 10 august, din Piața Victoriei.

USR o acuză pe Grapini de discriminare și hărțuire, după ce aceasta a distribuit pe pagina de Facebook mesajul: ”Informăm diasporenii că taxa de prost se plătește la sediul USR. Fără certificat de prost nu puteți participa la miting”.

”Afirmațiile publice emise de Maria Grapini, o persoană cunoscută la nivel național și internațional și care exercită puterea publică, au efectul de a umili și demoraliza pe cei vizați. Mai mult, faptul că o persoană publică folosește exprimări atât de jignitoare asupra unei întregi comunități, doar pe bază convingerilor politice, induce publicului că un comportament jignitor față de românii din diaspora este legitim și justificabil, din moment ce este susținut de un funcționar public de rang înalt”, se arată în sesizarea USR Diaspora.

USR amintește că în 1990 Ion Iliescu îi numea golani pe protestatarii din Piața Universității. ”Au trecut 28 de ani și limbajul multor politicieni români nu s-a îmbunătățit, mai ales atunci când sunt criticați. Reprezentanții poporului într-o democrație ar trebui să întruchipeze repere morale al societății și să pună interesele cetățenilor mai presus de cele politice. Derapajele majore, precum cel al doamnei Maria Grapini, trebuie sancționate pentru a ne asigura că societatea noastră evoluează”, a declarat Emanuel Stoica, președintele USR Diaspora.

USR Diaspora solicită CNCD să analizeze de urgență sesizarea și să o sancționeze pe Maria Grapini pentru discriminare și hărțuire. Europarlamentari ca doamna Maria Grapini fac România constant de râs în Europa prin atitudinea și ideile pe care le promovează. La alegerile din 2019, românii trebuie să trimită în Parlamentul European oameni profesioniști și integri, care respectă valorile democratice europene.

(Sursa foto: Facebook Maria Grapini)